REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/109-13

19. mart 2013. godine

B e o g r a d

ZAPISNIK

20. SEDNICE ODBORA ZA ZAŠTITU ŽIVOTNE SREDINE,

ODRŽANE 19. MARTA 2013.GODINE

 Sednica je počela u 13,15 časova.

 Sednicom je predsedavala Milica Vojić Marković, predsednik Odbora.

 Sednici su prisustvovali članovi Odbora: Konstantin Arsenović, Željko Sušec, Zoran Bojanić, Biljana Ilić Stošić, Aleksandra Tomić, Jelena Mijatović Jelena Travar Miljević, Ivan Karić, Živojin Stanković, Vladimir Gordić i Gordana Čomić.

 Sednici Odbora prisustvovala je zamenik člana Odbora: Nevena Stojanović (zamenik Zorana Vasića).

 Sednici nisu prisustvovali članovi Odbora: Judita Popović, Zoran Vasić, Ljuban Panić i Ivana Dinić.

 Sednici Odbora prisustvovao je ministar prirodnih resursa, rudarstva i prostornog planiranja prof. dr Milan Bačević.

Na predlog predsednika Odbora, jednoglasno je usvojen sledeći

D n e v n i r e d :

1. Razmatranje Izveštaja o radu Ministarstva prirodnih resursa, rudarstva i prostornog planiranja za period novembar-decembar 2012. i januar 2013. godine, i
2. Razno

 Pre prelaska na razmatranje utrvrđenog dnevnog reda, poslanici su, bez primedaba, jednoglasno, usvojili zapisnike:

- 17. sednice Odbora održane 4. februara 2013. godine;

- 18. sednice Odbora održane 20. februara i

- 19. sednice Odbora održane 28. februara 2013. godine.

 Prva tačka dnevnog reda – **Razmatranje Izveštaja o radu Ministarstva prirodnih resursa, rudarstva i prostornog planiranja za period novembar-decembar 2012. i januar 2013. godine**

 Predsednik Odbora je, pre nego što je ministru Bačeviću dala reč, podsetila da ministar, u skladu sa članom 229. Poslovnika Narodne skupštine informiše nadležni odbor o radu ministarstva jednom u tri meseca, tako da odbor razmatra informaciju, a ne izveštaj. Istovremeno je zamolila ministra da Ministarstvo ubuduće dostavlja u pisanom obliku Informaciju, u skladu sa Poslovnikom Narodne skupštine.

Informišući članove Odbora o radu Ministarstva u navedenom periodu, ministar je istakao da su poslovi bili podjednako podeljeni u sva tri sektora u Ministarstvu. Ipak, po obimu i mogućnosti za razvoj države, naglasio je ministar, učinjeno je najviše u Sektoru za prostorno planiranje jer su se usvajali prostorni, regionalni i lokalni planovi posebne namene, koji predstavaju pravno-politički okvir za ravnomerni razvoj države. Rekao je da je Vlada usvojila Prostorni plan posebne namene transnacionalnog gasovoda Južni tok kojim se taj projekat proglasio nacionalnim projektom, tako da Srbija postaje potpuno energetski nezavisna, kada je u pitanju gas. Ministar je naglasio i da je Vlada dala saglasnost za izradu Prostornog plana posebne namene za plovni, hidrotehnički sistem Morava-Vardar-Dunav, za šta su potpisani protokoli sa Republikom Kinom. Ističući kompleksnost ovog projekta, naglasio je njegov značaj kako za vodni saobraćaj, i za poljoprivredu, turizam i energetiku, kao i da oba projekta daju veliku mogućnost za zapošljavanje i angažovanje građevinske operative. U ovom sektoru su urađeni razvojni prostorni planovi za Kostolački i Kolubarski basen, za nacionalne parkove, za parkove prirode, za zaštićena područja, a neki prostorni planovi još nisu prošli zakonom propisanu proceduru. U Sektoru za prirodne resurse najintezivnije aktivnosti se sprovode kada su u pitanju nacionalni parkovi, s obzirom da je došlo do izmene zakona i formiranja novih nadzornih odbora. Ministar je istakao da su nacionalni parkovi Kopaonik i Tara imali probleme zbog sanacije štete od požara, nacionalni park Đerdap negativno posluje zato što ima dužnike, dok je JP Skijališta Srbije najveći dužnik nacionalnim parkovima. Obraćajući se poslanicima, ministar je upozorio na probleme koji se očekuju kada se počne sprovoditi Zakon o planiranju i izgradnji, s obzirom da će biti potrebno porušiti preko 1000 objekta u nacionalnim parkovima. Istovremeno je skrenuo pažnju i na pripremu novog zakona o upravljanju ribolovnim područjima i obavestio da će uskoro u skupštinsku proceduru ući Predlog zakona o šumama, kao i da se preporukom Ustavnog suda, nacionalni park Fruška Gora vraća u nadležnost Vladi Republike Srbije, i da će biti svrstan u isti režimkao i nacionalni parkovi Tara, Kopaonik ili Đerdap. Ministar Bačević je pozvao narodne poslanike da se uključe u javnu raspravu o Nacrtu zakona o geologiji, geološkim istraživanjima i rudarstvu, i istakao značaj kvalitetnih sugestija i predloga koji su već ugrađeni u ovaj nacrt. Zaključujući svoje izlaganje, ministar je istako da se veliki broj domaćih i inostranih kompanija iz Kanade, SAD, Australije i Finske prijavljuje sa zahtevima za geološka istraživanja zlata, srebra, zeolita, borata i litijuma.

U raspravi koja je usledila učestvovali su: Gordana Čomić, Ivan Karić, Milan Bačević i Milica Vojić Marković.

Zatraženo je da se ispravi brojka koja se odnosi na korišćenje mineralnih sirovina i geotermalnih resursa, koja je, tehničkom greškom, pogrešno napisana. Osim toga, postavljeno je pitanje nadoknade za eksploataciju glinenih sirovina na parcelama s obzirom da je to iscrpiv resurs, i predloženo da se utvrdi pravilnik za plaćanje nadoknade za crpljenje gline na parcelama na kojima se to radi. Izraženo je mišljenje da se mora naći način da se finansiraju nacionalni parkovi i predloženo da Odbor podrži nalaženje načina za adekvatno finansiranje nacionalnih parkova. Rečeno je, između ostalog, da podrška postoji i kad se radi o rušenju bespravno podignutih objekata u nacionalnim parkovima, u skladu sa zakonom. U diskusiji je pokrenuto i pitanje istraživanja i eksploatacije nikla, na šta je odgovoreno da se nikl mora eksploatisati iz ruda koju imamo, a taj vid eksploatacije zahteva visoke tehnologije. Što se tiče projekta Morava-Vardar-Dunav, apelovano je na još malo strpljenja dok se ne završi studija izvodljivosti kako bi se videlo da li je uopšte smislena realizacija tog projekta. Skrenuta je pažnja na to da se inspekcijski nadzor ne vrši odgovorno, i zatražen je izveštaj o tome šta je inspekcija preduzela povodom navoda da je reka Gradac, u kojoj žive autohtone potočne pastrmke, zapravo poribljena atlantskom pastrmkom.

Na kraju rasprave, Odbor je doneo zaključak da prihvati Informaciju o radu Ministarstva prirodnih resursa, rudarstva i prostornog planiranja za period novembar-decembar 2012. i januar 2013. godine.

Druga tačka dnevnog reda – **Razno**

Predsednik Odbora je podsetila članove Odbora da im je dostavljena Deklaracija SO Plandište ''Bez GMO'', Deklaracija SO Požega ''Bez GMO'', poziv Odboru da podrži ''Organic Live Fest'' i Obaveštenje o ispitivanju kvaliteta vode reke Tise na teritoriji Novog Kneževca, u okviru sprovedenog vanrednog monitoringa.

Osim toga, predsednik Odbora je informisala Odbor da se dogovorila sa predsednikom Narodne skupštine da se Narodna skupština priključi Akciji ''Sat za našu planetu'', 23. marta 2013. godine, tako što će u Domu Narodne skupštine biti isključena struja, kao i spoljna rasveta, u periodu od 20, 30 do 21, 30 časova.

Istovremeno je obavestila članove Odbora da će se održati sednica Odbora 23. marta 2013. godine, sa početkom u 11,55 časova, kako bi se Odbor priključio akciji '' Sat za našu planetu'', odnosno akciji ''Pet do dvanaest''.

Sednica je završena u 14,50 časova.

SEKRETAR PREDSEDNIK

 Milica Bašić Milica Vojić Marković